Poliisi tutkii tapahtunutta liikenneturvallisuuden vaarantamisena.

Kuvassa oleva ajoneuvo ajoi polkupyörällä liikkuneen miehen päälle ja poistui paikalta. POLIISI

Poliisi tutkii Punkalaitumella viime torstaina puoli viiden aikaan sattunutta liikenneonnettomuutta, jossa auto törmäsi suojatietä polkupyörällä ylittäneeseen mieheen ja poistui paikalta. Poliisi pyytää silminnäkijöiltä havaintoja tapahtuneesta.

Poliisi on julkaissut kuvan pyöräilijän päälle ajaneesta autosta. Poliisin haastattelemista silminnäkijöistä yksi on todennut ajoneuvon olleen pieni musta tavarankuljetusauto, jossa oli krominen valorauta edessä. Toisen todistajan mukaan kyseessä on voinut olla malliltaan tila-auto. Todistajan mukaan mustan auton oikealla etuistuimella oli vanhempi nainen.

Havaintojen mukaan ajoneuvo oli osunut polkupyörän takarenkaaseen pyöräilijän ylittäessä suojatietä Punkalaitumen keskustassa Lauttakyläntie 9:n kohdalla. Auto poistui paikalta pysähtymättä Urjalan suuntaan.

Ambulanssi kuljetti maahan kaatuneen uhrin sairaalaan vammojen tarkistukseen, mutta uhri välttyi vakavilta vammoilta.

Ajoneuvon rekisterikilvestä on tehty osittainen havainto ja poliisi selvittää sitä rekisteristä. Poliisi tutkii tapahtunutta liikenneturvallisuuden vaarantamisena.Poliisi pyytää mustaa autoa kuljettanutta henkilöä tai matkustajaa ilmoittautumaan. Lisäksi poliisi pyytää tapahtuman nähneitä, mustan ajoneuvon mahdollisesti tietäviä tai muutoin asiasta jotain tietäviä ottamaan yhteyttä Sastamalan poliisiin numeroon 0295 415 027 tai sähköpostilla osoitteeseen vihjeet.pirkanmaa@poliisi.fi.